পাখিদের মধ্যেও বলপ্রয়োগে যৌনমিলন স্বাভাবিক ঘটনা। আফ্রিকায় অনেকটা মাছরাঙার মতো এক প্রজাতির পাখি, যারা মূলত মৌমাছি খায়, তাদের গোত্রে এধরণের বৈশিষ্ট্য লক্ষ্য করা যায়। যদিও এরা দলবন্ধভাবে থাকে, অর্থাৎ এক নীড়ে পুরুষ এবং স্ত্রী বসবাস করে, কিন্তু কোনো কারণে স্ত্রী পাখিটি যদি একা বাসা ছেড়ে কোথাও যায়, তাহলে তার উপর অন্য পুরুষ পাখিরা আক্রমণ করে। এক থেকে বারোটা পুরুষ পাখি দ্বারা একটা স্ত্রী পাখি আক্রান্ত হতে পারে। আক্রমণ করা পুরুষ পাখিরা সবসময়ই সঙ্গীযুক্ত হয়। অর্থাৎ জোড়া নেই, এমন পুরুষ পাখি সাধারণত এ কাজ করে না। তাই অনেকক্ষেত্রে নীড় থেকে উড়ে যাওয়ার সময় স্ত্রী পাখিরা উচ্চস্বরে শিস দেয়। যাতে তার সঙ্গী বুঝতে পারে, তার প্রহরা প্রয়োজন। এরকম অন্যান্য অনেক প্রজাতির মধ্যে জোরপূর্বক জৈবমিলন একটা প্রাকৃতিক ঘটনা। বিভিন্ন প্রজাতির হাঁস (Mallard duck), বাঁদুড় (Brown Bat), ওরাংওটাং, শিম্পাঞ্জি- তাদের গোত্রে ফোর্সফুল কপুলেশনের খোঁজ পাওয়া যায়। ওরাংওটাং, শিম্পাঞ্জি এবং মানুষের বর্গ যেহেতু একই (প্রাইমেট), তাই এই দলভাগের মধ্যে যৌনচর্চাকে আলাদাভাবে ব্যাখ্যা করা প্রয়োজন।